§12. Turneringslederens myndighet til å anvende skjønn
A RETTEN TIL Å FASTSETTE ET JUSTERT RESULTAT
TL kan fastsette et justert resultat (korrigert score eller fastsette poeng direkte), enten på eget initiativ eller på anmodning av en spiller, men bare når loven gir ham myndighet til det - eller:

> 1. NÅR LOVENE IKKE HAR FASTSATT NOEN ERSTATNING
> TL kan fastsette et korrigert resultat når denne finner at lovene ikke har fastsatt noen erstatning til den ikke-feilende deltager for et gitt lovbrudd begått av en motstander.
> 2. NÅR DET ER UMULIG Å SPILLE MAPPEN PÅ NORMAL MÅTE
> TL kan fastsette poeng direkte hvis det ikke er mulig å foreta noen korrigering som kan føre til normalt spill av mappen (se §88).
> 3. NÅR DET ER SONET EN UKORREKT STRAFF
> TL kan fastsette et justert resultat hvis det er sonet en ukorrekt straff.

B INGEN KORRIGERING VED URIMELIG STRENG STRAFF
TL kan ikke fastsette et justert resultat med den begrunnelse at straffen som er fastsatt i lovene, enten er urimelig streng eller fordelaktig for den ene eller andre siden.
C FASTSETTELSE AV JUSTERT RESULTAT

> 1. DIREKTE FASTSETTELSE AV POENG
> Når det på grunn av en uregelmessighet ikke kan oppnås noen score, tildeler TL poeng i samsvar med ansvaret for uregelmessigheten: middels minus (høyst 40% av det samlede antall poeng som skal tildeles i parturnering) til en deltager som har gjort en direkte feil; middels (50% i parturnering) til en deltager som bare delvis har gjort feil; middels pluss (minst 60% i parturnering) til en deltager som overhodet ikke har gjort feil (se §86 når det gjelder lagturnering og §88 når det gjelder parturnering). Poengene som er tildelt de to sidene, behøver ikke å balansere hverandre.
> 2. KORRIGERING AV SCORE
> Når TL fastsetter en korrigert score i stedet for den score som faktisk er oppnådd etter en uregelmessighet, er scoren for den ikke-feilende side den gunstigste score som ville vært rimelig dersom uregelmessigheten ikke hadde skjedd - og for den feilende side den mest ugunstige score som i det hele tatt ville være sannsynlig. Scoren som tildeles de to sidene, behøver ikke å balansere hverandre.
> 3. Med mindre de forskjellige soneorganisasjonene i WBF bestemmer noe annet, kan en appellkomité endre en korrigert score for å oppnå et mer rettferdig resultat.