§40. Makkeravtaler
A RETT TIL Å VELGE MELDING ELLER SPILLEMÅTE
En spiller kan velge en hvilken som helst melding eller spillemåte. Dette omfatter også meldinger som er bevisst villedende - og meldinger eller spillemåter som avviker fra allment akseptert eller på forhånd meddelt bruk av konvensjoner, uten å meddele betydningen av dem på forhånd. En forutsetning er at slike meldinger eller spillemåter ikke er basert på makkeravtaler.
B SKJULTE MAKKERAVTALER ER FORBUDT
Forutsetningen for at en spiller skal kunne avgi en melding eller foreta et spill som er basert på en spesiell makkeravtale, er:
at motstanderne har rimelig mulighet for å forstå meningen.
Eller:
at spillerens side har forklart bruken av slike meldinger eller spillemåter i samsvar med den ansvarlige organisasjons turneringsbestemmelser.
C TURNERINGSLEDERENS AVGJØRELSER
Hvis TL bestemmer at en side er blitt skadelidende fordi dens motstandere har unnlatt å forklare den fulle betydning av en melding eller spillemåte, kan TL fastsette et justert resultat.
D BESTEMMELSER OM KONVENSJONER
Den ansvarlige organisasjon** kan fastsette bestemmelser om bruken av melde- eller spillekonvensjoner. EBL kan dessuten fastsette bestemmelser om makkeravtaler (selv om det ikke dreier seg om konvensjoner) som tillater at makkerparets åpnings-meldinger på ett-trinnet kan gjøres med hender som mangler en konge eller mer på middels styrke. EBL kan delegere dette ansvaret.
**Med ansvarlig organisasjon menes normalt de nasjonale forbund. I Norge er dette NBF.
**I Norge fastsettes tillatte melde- og spillekonvensjoner av NBF.
E SYSTEMKORT

> 1. RETTEN TIL Å PÅBY SYSTEMKORT
> Ansvarlig organisasjon** kan påby bruk av systemkort, der makkerparene må sette opp en liste over sine konvensjoner og andre avtaler. Den kan også fastsette bestemmelser for bruken av systemkort, innbefattet krav om at begge spillere i et makkerpar bruker samme system (slike bestemmelser må ikke legge bånd på stil og dømmekraft, bare på metoden).
> ** Med ansvarlig organisasjon menes normalt de nasjonale forbund. I Norge er dette NBF, som har påbudt at systemkort skal benyttes.
> 2. BRUK AV MOTSTANDERNES SYSTEMKORT
> Under meldingsforløpet og spillet kan enhver spiller unntatt blindemann studere motstandernes systemkort hver gang spilleren er i tur til å melde eller spille. Men han kan ikke se i sitt eget systemkort*.
> *Spilleren har ikke rett til å gjøre bruk av noe som helst hjelpemiddel for sin beregning eller spilleteknikk under meldings- eller spilleforløpet. Det er imidlertid tillatt å studere sitt eget forsvar mot sterkt kunstige systemer.