§71. Annullering av avståelse
En avståelse må bli stående når den først er gjort, men innenfor den korrigeringsfrist** som er fastsatt i §79C, skal TL annullere en avståelse i følgende tilfeller:
**Korrigeringsfristen er normalt 30 minutter dersom arrangøren ikke har bestemt noe annet.
A NÅR STIKKET OVERHODET IKKE KAN TAPES
Hvis en spiller har avstått et stikk som hans side ikke kunne ha tapt ved noe lovlig spill av resterende kort.
B NÅR KONTRAKTEN ALLEREDE ER VUNNET ELLER BETET
Hvis spilleføreren har gjort en avståelse som medfører bet i en kontrakt som allerede er vunnet, eller en motspiller har gjort en avståelse som medfører at en kontrakt som hans side allerede hadde betet, ble vunnet.
C URIMELIG AVSTÅELSE
Dersom en spiller har avstått et stikk som ikke kunne tapes ved normalt* spill av de resterende kort.
* Når det gjelder bestemmelsene i §69, §70 og §71, vil "normal" spillemåte omfatte spillemåter som ville anses som skjødesløse eller under vanlig standard for den spiller det gjelder, men ikke irrasjonelle spillemåter.