3.2. Regnskapet
3.2.1.
Ved avslutning av hvert spill regner Nord ut scoren og fører den inn på regnskapsblanketten sammen med den manglende del av følgende opplysninger:

- A) Nummer på spillet, og retning og nummer for hvert par.
- B) Kontrakt, og om denne var doblet eller redoblet, spillefører.
- C) Antall stikk, score på enten N/S eller Ø/V.
- D) Enhver annen opplysning som kreves opplyst.

3.2.2.
Øst eller Vest kontrollerer regnskapet for å sikre seg at det er korrekt og kan kvittere med sine initialer på angitt plass. Det skal kvitteres hvis TL krever det.
3.2.3.
Regnskapsblanketten (slippen) skal være oppdelt slik at alle scorer i samme retning kan sammenlignes. Som utregningsmetode brukes parturneringsberegning. Her får hver deltager 2 poeng for hver dårligere score, 1 poeng for hver identisk score og 0 poeng for hver bedre score, sammenlignet med score oppnådd av de andre deltakerne som har spilt samme spill (§78A).
Når justert score gjør at en scoringsgruppe reduseres, får hver deltager 1 poeng for hver justert score. (Populært sagt senkes toppen og heves bunnen med 1 poeng for hver justert score.) Dersom arrangøren i stedet ønsker å benytte Neubergs formel, må dette kunngjøres i innbydelsen.
3.2.4.
Andre beregningsmetoder, f.eks. Butlerberegning, kan benyttes. Dette må kunngjøres i innbydelsen, og for turneringer med forbundspoeng må dette angis i søknaden om forbundspoeng.
3.2.5.
Hvis det er uoverensstemmelser i regnskapsførselen for et enkelt spill, som ikke kan verifiseres, gjelder det tallet som angir oppnådd score, med mindre dette tall helt klart er feilaktig.
God sportsånd tilsier at en ikke skal forsøke å beholde en urettmessig høy score i ly av et regelverk. Hovedregelen er at scoren skal avspeile hva som faktisk skjedde ved bordet.
3.2.6.
Det skal være enighet om antall vunne stikk før alle fire hender legges tilbake i mappen. Hvis det oppstår uenighet, skal TL straks tilkalles. Det kan ikke tildeles noen økt score hvis TL først tilkalles etter rundens slutt (§79A, B).
3.2.7.
En feil i utregningen eller feil innføring av en score man er blitt enig om, enten feilen er begått av en spiller eller en offisiell regnskapsfører, kan rettes innen 30 minutter etter offentliggjørelsen av regnskapet (§79C).
3.2.8.
TL kan bestemme at gjentatte regnskapsfeil medfører straffepoeng til begge de impliserte par, eventuelt kun til N/S. Det skal kun tildeles en advarsel for første regnskapsfeil.
3.2.9.
Hvis en ikke-feilende deltager skal ha justert score, skal han som et minimum tildeles 60% av de poeng det var mulig å oppnå i det angjeldende spill, eller tildeles poeng tilsvarende deltagerens gjennomsnitt i de faktisk spilte spill i samme omgang, hvis dette gjennomsnitt var større enn 60% (§12C1).
Når prosentutregningen gir desimaltall, skal det alltid avrundes oppover. (Unntatt ved bruk av Neubergs formel.)
3.2.10.
Hvis gal kortfordeling i én eller flere mapper medfører utregning i flere grupper, skal "toppen" i hver gruppe aldri være mindre enn 60% av høyest oppnåelige poeng dersom spillet var regnet i én gruppe (§78A, fotnoten).
Når prosentutregningen gir desimaltall, skal det alltid avrundes oppover. (Unntatt ved bruk av Neubergs formel.)