§67. Irregulære stikk
A FØR BEGGE SIDER HAR SPILT TIL NESTE STIKK
Når en spiller har unnlatt å spille til et stikk, eller har spilt for mange kort til et stikk, må feilen korrigeres hvis den blir påtalt før en spiller fra hver side har spilt til påfølgende stikk.

> 1. SPILLEREN HAR UNNLATT Å SPILLE ET KORT
> Dette rettes opp ved at den feilende legger til et kort som kan spilles på lovlig måte.
> 2. SPILLEREN HAR SPILT FOR MANGE KORT
> For å korrigere at det er spilt for mange kort til et stikk, kommer §45E (fem kort i et stikk) eller §58B (samtidig spill av kort fra samme hånd) til anvendelse.

B ETTER AT BEGGE SIDER HAR SPILT TIL NESTE STIKK
Etter at begge sider har spilt til det påfølgende stikk, og det irregulære stikk enten blir påtalt eller TL finner ut at det må ha forekommet et irregulært stikk (fordi en av spillerne har for få eller for mange kort på hånden, og et tilsvarende ukorrekt antall av spilte kort), bringer TL på det rene hvilket stikk som har vært irregulært. For å korrigere antallet kort skal TL gå frem som følger:

> 1. DEN FEILENDE HAR FOR MANGE KORT
> Når den feilende har unnlatt å spille et kort til det irregulære stikket, skal TL forlange at den feilende med en gang spiller et kort med fremsiden opp, snur og plasserer det på riktig plass blant sine spilte kort (dette kortet påvirker ikke utfallet av stikket).

> > a) DEN FEILENDE HAR ET KORT I DEN UTSPILTE FARGE
> > Hvis den feilende har et kort i den fargen som ble spilt ut til det irregulære stikket, må spilleren velge et slikt kort og plassere det blant sine spilte kort, og det blir ingen straff.
> > b) DEN FEILENDE HAR IKKE NOE KORT I DEN UTSPILTE FARGE
> > Hvis den feilende ikke har noe kort i den fargen som ble spilt ut til det irregulære stikket, velger han et hvilket som helst kort og plasserer det blant sine spilte kort. Som straff betraktes det som om spilleren har begått revoke i det irregulære stikket slik at spilleren kan bli ilagt ett-stikks straff ifølge §64.

> 2. DEN FEILENDE HAR FOR FÅ KORT
> Når den feilende har spilt mer enn ett kort til det irregulære stikket, gransker TL de spilte kortene og forlanger at den feilende skal sette tilbake på hånden alle overflødige kort* - idet spilleren samtidig lar det kortet som ble lagt med fremsiden opp til det irregulære stikket bli liggende blant de spilte kortene. (Hvis TL er ute av stand til å avgjøre hvilket kort som ble spilt på korrekt måte, lar den feilende det høyeste av de kortene som kunne ha vært spilt på lovlig måte til det irregulære stikket, bli liggende blant de spilte kortene.) Et kort som på denne måten gjenopptas på spillerens hånd, betraktes som å ha tilhørt hånden hele tiden, og dersom spilleren har unnlatt å spille det til et tidligere stikk, etter at feilen ble gjort, men før det ble satt tilbake på hånden, kan det medføre revoke.
> *TL bør så langt mulig unngå å vise frem en motspillers spilte kort, men hvis et overflødig kort som skal settes tilbake på en motspillers hånd er blitt fremvist, blir det straffekort (se §50).