2.12. Systemer og konvensjoner
2.12.1.
Alle systemer er tillatt i Seriemesterskapets 1. og 2. divisjon, 1. divisjon for damer og i Norgesmesterskapet for klubber finale.
2.12.2.
Spillere i SM 1. og 2. divisjon og i 1. divisjon for damer, som bruker sterkt kunstige systemer, skal ved påmelding (se Håndboken for frister) sende følgende inn til NBF:

- A Ferdig utfylte systemkort i et tilstrekkelig antall. NBF distribuerer disse til motstanderne når puljeoppsettet er klart. Spesielle systemkort for slike systemer rekvireres fra NBFs kontor.
- B Komplett systembeskrivelse til bruk for turneringsleder og/eller appellutvalg.

NBF har utarbeidet og trykket et standard forsvarssystem mot slike systemer, som vil bli distribuert til de andre deltakerne.
2.12.3.
For lag som er kvalifisert for finalen i NM for klubblag er frist for innsendelse av systemkort og -beskrivelse én uke etter at 6. runde er spilt.
2.12.4.
I alle andre turneringer er det i utgangspunktet ikke tillatt å benytte sterkt kunstige systemer.
2.12.5.
Arrangører tillates å arrangere turneringer hvor alle systemer benyttes. Tillatelse krever oppfyllelse av følgende forutsetninger:

- A) Innbydelsen skal gi tydelig melding om at alle systemer er tillatt, slik at spillerne vet hva de går til før påmelding.
- B) For turneringer med forbundspoeng skal det på søknadsskjemaet angis hvorvidt alle systemer er tillatt eller ei, slik at dette kan anmerkes i Håndboken. Etter at Håndboken er gått i trykken er det ikke lenger tillatt å endre turneringsform.
- C) Spillere som benytter sterkt kunstige systemer plikter å medbringe klart utfylte systemkort i tilstrekkelig antall, og en komplett systembeskrivelse som kan stilles til TL's eller appellutvalgets disposisjon. Hvis ikke disse to betingelsene er innfridd, skal TL på ethvert tidspunkt i turneringen nekte spillerne å spille systemet.
- D) Arrangøren kan påby spillerne som benytter sterkt kunstige systemer å medbringe et forsvarssystem som er enkelt å bruke.

2.12.6.
En krets/klubb kan med 2/3 flertall på kretsting/årsmøte vedta å tillate sterkt kunstige systemer. Dersom slikt vedtak er fattet, kan et nytt kretsting/årsmøte omgjøre vedtaket med 2/3 flertall.
2.12.7.
Følger ved bruk av sterkt kunstige systemer:
Lag der minst ett av parene benytter et sterkt kunstig system er:

- A) Alltid bortelag, men har hjemmelagets plikter når de er satt opp som hjemmelag (innlevering av lister etc.).
- B) De må plassere sine spillere først i begge halvrunder.
- C) Dersom bare ett av parene i laget benytter et slikt system kan motparten velge å benytte samme par i begge halvrunder mot dette paret, og dermed slippe med mindre forberedelser.
- D) Dersom begge lag har par som benytter sterkt kunstige systemer følges de vanlige regler for hjemme- og bortelag.

2.12.8.
Ethvert lovlig forsvar mot sterkt kunstige systemer godtas, også forsvar som innebærer spesielle forsvarsmeldinger i spesielle soneforhold.
Forsvarssystemet skal fremlegges skriftlig.
Når et par har deklarert et sterkt kunstig system kan åpningsmeldingene ikke endres som et "forsvar mot forsvaret", men de har rett til å avtale forsvar mot forsvaret.
Motspiller i første hånd defineres som å være i forsvarsposisjon mot et sterkt kunstig system.
Når to sterkt kunstige systemer møtes, tillates ingen å endre sine åpningsmeldinger.
2.12.9.
Alle tidsfrister for line-up, presentasjon av forsvarssystem og "forsvar mot forsvaret" fastsettes av NBF, og inntas i reglementet for den enkelte turnering.
2.12.10.
Motspillerne tillates å ha forsvarssystemet til disposisjon under meldingsforløpet og spillet.