§79. Vunne stikk
A ENIGHET OM VUNNE STIKK
Det skal være oppnådd enighet om antallet av stikk som er vunnet før alle fire hender er lagt tilbake i mappen.
B UENIGHET OM VUNNE STIKK
Hvis det senere oppstår uenighet, må TL tilkalles. Man er ikke forpliktet til å gå med på endret score uten at TL blir tilkalt før runden er avsluttet, som beskrevet i §8 (men §69 eller §71 kan slå igjennom denne bestemmelsen når det har skjedd en godtagelse eller en avståelse**).
**§69 omhandler godtagelse av krav eller avståelse, mens §71 omhandler annullering av avståelse.
C FEIL I REGNSKAPET
Hvis det er begått en feil ved beregningen eller bokføringen av en score man var blitt enig om, skal feilen rettes opp før utgangen av den frist som er fastsatt av arrangøren, uansett om feilen er begått av en spiller eller scorer. Korrigeringsfristen utløper 30 minutter etter at det offisielle regnskap er lagt ut til gjennomsyn, med mindre arrangøren fastsetter et senere tidspunkt*.
*Det kan også fastsettes et tidligere tidspunkt, dersom en konkurranse har en spesiell karakter som krever det.