§50. Behandling av straffekort
Et kort som er fremvist i utide (men ikke spilt ut - se §57) av en motspiller, blir straffekort med mindre TL treffer en annen avgjørelse. TL skal tildele justert score i stedet for de korrigeringer som er beskrevet nedenfor når han dømmer at §72B1 gjelder**.
**§72B1 sier at når den feilende på det tidspunkt uregelmessigheten ble begått kunne vite at den kunne skade den ikke-feilende side, kan han tildele justert score.
A STRAFFEKORTET SKAL BLI LIGGENDE FREMVIST
Et straffekort må bli liggende på bordet like foran spilleren det tilhører, med fremsiden opp - helt til det er spilt eller til det er valgt en annen straff.
B STORT ELLER LITE STRAFFEKORT
Ett enkelt kort av lavere rangering enn honnør, og som er fremvist av vanvare (for eksempel når man spiller to kort til et stikk, eller mister et kort ved et uhell), blir automatisk et lite straffekort.
Ethvert kort som rangerer som honnør, og ethvert kort som er fremvist ved forsettlig spill (for eksempel når man spiller utenfor tur, eller revokerer og deretter korrigerer det), blir et stort straffekort. Når en motspiller har to eller flere straffekort, blir alle slike kort store straffekort.
C BEHANDLING AV LITE STRAFFEKORT
Når en motspiller har et lite straffekort, kan denne ikke spille noe kort av samme farge under honnørkorts rangering før straffekortet er spilt (motspilleren har imidlertid rett til å spille et honnørkort i stedet). Den feilendes makker blir ikke ilagt utspillsstraff, men informasjon som erverves ved at makker får se straffekortet, er uvedkommende og urettmessig (se §16A).
D BEHANDLING AV STORT STRAFFEKORT
Når en motspiller har et stort straffekort, kan både den feilende og hans makker pålegges begrensninger - den feilende hver gang denne skal spille, og den feilendes makker hver gang han skal spille ut.

> 1. NÅR DEN FEILENDE SKAL SPILLE
> Et stort straffekort må spilles ved første lovlige anledning, uansett om det dreier seg om utspill, følge farge, avkast eller å trumfe (påbudet om å spille straffekortet ved første lovlige anledning er lovlig informasjon for hans makker, derimot er all annen informasjon som måtte fremkomme av det viste kortet ulovlig). Hvis en motspiller har to eller flere straffekort som kan spilles på lovlig måte, kan spilleføreren bestemme hvilket som skal spilles. Forpliktelsen til å følge farge eller til å oppfylle en spillestraff går foran plikten til å spille et stort straffekort, men straffekortet må fortsatt bli liggende på bordet med fremsiden opp og spilles ved neste lovlige anledning.
> 2. NÅR DEN FEILENDES MAKKER SKAL SPILLE UT
> Når en motspiller har utspillet på et tidspunkt da hans makker har et stort straffekort, kan han ikke spille ut før spilleføreren har meddelt hvilken av mulighetene nedenfor som skal velges (hvis motspilleren spiller ut i utide, blir han ilagt straff ifølge §49).

> > a) Å FORLANGE ELLER FORBY UTSPILL I STRAFFEKORTETS FARGE
> > Spillefører kan forlange* at den feilendes makker spiller ut i samme farge som straffekortet, eller forby* utspill i denne fargen så lenge han har utspillet (når det gjelder to eller flere straffekort - se §51). Hvis spilleføreren gjør bruk av sin rett til å bestemme utspillet, er straffekortet ikke lenger straffekort og tas opp.
> > *Hvis spilleren ikke er i stand til å spille ut som det forlanges - se §59**.
> > **§59: Hvis en spiller ikke er i stand til å gjøre et utspill eller spill som han er pålagt som straff, enten fordi han ikke har noe kort i den fargen som forlanges, eller bare har kort i en farge som er forbudt å spille ut, eller fordi spilleren er nødt til å følge farge - så kan han spille et hvilket som helst annet lovlig kort.
> > b) INGEN BEGRENSNINGER AV UTSPILLET
> > Hvis spilleføreren ikke gjør bruk av sin rett til å forlange eller forby utspill i straffekortets farge, kan motspilleren spille ut hvilket som helst kort. Straffekortet er da fortsatt straffekort.