SEKSJON II: Endring av straff ved bruk av skjerm
De internasjonale lover for turneringsbridge gjelder, unntatt som spesifisert nedenfor.
§9A2b1 Blindemann kan si fra om at en motstander har spilt ut for tidlig.
§13 Første setning: Straffen - tildeling av poeng direkte - skjer bare hvis trauet med meldingene er ført over til andre side av skjermen.
§20 A og B faller bort, fordi meldingene er synlige når man bruker meldekort.
C 2. Gjentagelse av meldingene fås skriftlig av den man deler skjermside med (dette gjelder første gang man er i tur til å spille).
F FORKLARING AV MELDINGER

> 1. UNDER MELDINGSFORLØPET
> En spiller kan når som helst skriftlig be om full forklaring på en av motstandernes melding. Svaret skal også være skriftlig.
> 2. UNDER SPILLET
> Hvis man ønsker å spørre om forklaring på en melding under spillet, må luken i skjermen lukkes og spørsmålet stilles skriftlig. Svaret skal også være skriftlig.

§§26 til og med 32 (omhandler: Tilbaketrukket melding, Utilstrekkelig bud, Melding utenfor tur) og §§34 til og med 39 (omhandler: Retten til å melde tapes ikke, Ukorrekte meldinger)
For å korrigere feil i fremgangsmåten som dekkes av disse paragrafene går man frem på følgende måte:
A FØR TRAUET ER FØRT OVER TIL DEN ANDRE SIDEN AV SKJERMEN
Skjermkameraten gjør oppmerksom på feilen og tilkaller TL. TL ser til at feilen blir rettet opp uten straff. Slike bud kan ikke godtas.
B BEGGE PARTER ER SKYLDIGE
Dersom et feilaktig bud allikevel blir ført over til den andre siden og begge parter anses skyldige (f.eks. en av spillerne begår et meldelovbrudd og korrekt spiller (N el. S) fører trauet over til den andre siden før feilen er rettet opp), er begge spillere på andre siden av skjermen ansvarlige for å påtale feilen og tilkalle TL. TL sender trauet tilbake slik at feilen kan bli rettet - uten straff. Slike meldinger kan ikke godtas.
C BARE DEN ENE PARTEN ER SKYLDIG
Dersom et feilaktig bud blir ført over til den andre siden og bare den ene parten er skyldig (f.eks. hvis Ø eller V begår lovbruddet og samme spiller skyver trauet over til andre siden), er begge spillere på andre siden av skjermen ansvarlige for å påtale feilen og tilkalle TL. TL sender trauet tilbake for korrigering - feilen straffes som uten skjerm. Ingen slike bud kan aksepteres.
D FEILEN BLIR IKKE OPPDAGET
Når et feilaktig bud blir sendt til andre side av skjermen og ingen av spillerne på den andre siden oppdager det, melder og sender trauet tilbake, blir meldingene stående uten straff og uten korrigering. I tilfeller med ukorrekte meldinger brukes §35.
E RETTMESSIG OG URETTMESSIG INFORMASJON
Informasjon fra meldinger som blir trukket tilbake er urettmessig for paret som har begått feilen. Den er rettmessig for et par som ikke har begått noen feil.
§33 Etterfølgende melding er annullert uten straff.
§40 ALERT
En spiller er pliktig å alertere egne meldinger. Når trauet er ført over til den andre siden av skjermen plikter spillerne å alertere sine makkeres meldinger umiddelbart. (Alertering foregår hele veien opp.) Fremgangsmåten er beskrevet i seksjon III nedenfor.
SYSTEMKORT
En spiller kan se i motpartens systemkort når som helst under meldingsforløpet.
§41A ÅPNINGSUTSPILL UTENFOR TUR
Spillefører og/eller blindemann skal forsøke å forhindre ethvert åpningsutspill utenfor tur. Et åpningsutspill med billedsiden ned blir satt tilbake på hånden uten straff. Et åpningsutspill med billedsiden opp blir satt på plass uten straff så lenge luken i skjermen ikke er åpnet. Hvis luken blir åpnet og det er foretatt et utspill med billedsiden opp utenfor tur, og spilleførerens side er uten skyld i feilen:

> a) Den som skal spille ut har spilt ut med billedsiden ned, og hans makker har spilt ut med billedsiden opp: Betraktes som ordinært utspill utenfor tur til første stikk - bruk §54.
> b) Den som skal spille ut har spilt ut med billedsiden opp, og hans makker har spilt ut med billedsiden opp: Regnes som etterfølgende, og kortet til den feilende blir stort straffekort.

§73D (Meldingsforløpet.) Dersom motstander avgir et svært hurtig bud er det korrekt å bringe tempoet tilbake til normalt ved å vente med å melde (f.eks. plassere meldekortet på bordet og vente med å plassere det i trauet), eller en kan vente med å sende trauet over til andre siden.
§76 TILSKUERE
En tilskuer skal kunne se kortene bare på den ene siden av skjermen.