§25. Lovlig og ulovlig endring av melding
A OMGÅENDE ENDRING AV MELDING
Helt til hans makker har avgitt en påfølgende melding, kan en spiller bytte ut en melding avgitt i vanvare med den melding spilleren hadde planlagt å avgi, men bare hvis han gjør det eller forsøker å gjøre det umiddelbart** ("i samme åndedrag"). Hvis den sist avgitte melding er lovlig, blir den stående uten straff.
**Ved bruk av meldebokser kan en spiller forandre sin melding hvis det er åpenbart at han ikke hadde til hensikt å avgi den melding som er lagt på bordet. Rettelsen kan ikke gjøres som følge av at spilleren har ombestemt seg.
B FORSINKET ELLER OVERLAGT ENDRING
En melding kan endres før VM har meldt, men hvis den blir byttet ut på en måte som er i strid med pkt. A ovenfor skjer følgende:

> 1. DEN SISTE AVGITTE MELDING KAN AKSEPTERES
> Den sist avgitte melding kan bli akseptert (behandlet som lovlig) dersom den feilendes VM godtar den*. I så fall blir den stående, og meldingsforløpet fortsetter uten straff. Hvis den feilendes VM har meldt før lovbruddet er blitt påtalt, og TL finner at VM avga sin melding ut fra den feilendes opprinnelige melding, vil den feilendes sist avgitte melding bli stående uten straff, og VM kan trekke tilbake sin melding uten straff (men se §16C2).
> *Hvis det opprinnelige budet var utilstrekkelig anvendes §27.
> 2. DEN SIST AVGITTE MELDING BLIR IKKE AKSEPTERT
> Hvis den sist avgitte melding ikke blir akseptert, blir den annullert. Dessuten gjelder følgende:

> > a) DEN FØRSTE MELDING VAR ULOVLIG
> > Hvis den først avgitte melding var ulovlig, blir den feilende straffet etter den paragraf som kommer til anvendelse for lovbruddet (og bestemmelsene om utspillsstraff i §26 kan komme til anvendelse overfor den sist avgitte melding).
> > b) DEN FØRSTE MELDING VAR LOVLIG
> > Hvis den først avgitte melding var lovlig, må den feilende enten:

> 1. LA DEN FØRSTE MELDING BLI STÅENDE
> La den først avgitte melding bli stående, og i så fall er straffen at den feilendes makker må passe neste gang denne er i tur til å melde (se §23 når det gjelder pass som skader den ikke-feilende side) - eller:
> 2. AVGI EN ANNEN MELDING
> Avgi en hvilken som helst annen lovlig melding, i så fall fortsetter budgivningen som normalt (men den feilendes makker kan ikke basere noen melding på informasjon fra den tilbaketrukne meldingen); den feilende side* kan ikke oppnå større score enn middels minus (se §12C1).
> *Den ikke-feilende side får den scoren de oppnådde på spillet.

C UTSPILLSSTRAFF
Både i tilfelle b1) og b2) ovenfor, vil den feilendes makker bli ilagt en utspillsstraff (se §26) hvis han blir motspiller.