§16. Urettmessig informasjon
Spillerne har rett til å basere sine meldinger og spill på informasjon fra lovlige meldinger og spill, samt fra spesielle adferdstrekk hos motstanderne. Men å basere sine meldinger og spill på annen, urettmessig informasjon kan være lovbrudd.
A URETTMESSIG INFORMASJON FRA MAKKER
Det hender at en spiller gir sin makker urettmessig informasjon som kan antyde en bestemt melding eller et spill. Det kan for eksempel skje ved hjelp av en bemerkning, et spørsmål, svar på et spørsmål, eller ved markert nøling, unormal hastighet, spesielt ettertrykk, tonefall, gester, bevegelser eller andre spesielle adferdstrekk. I slike tilfeller kan makkeren ikke blant logiske alternative handlemåter velge en handlemåte som beviselig er blitt foreslått fremfor en annen ved hjelp av den urettmessige informasjonen.

> 1. DET ER GITT URETTMESSIG INFORMASJON
> Hvis en spiller mener at en motstander har gitt sin makker urettmessig informasjon, og at dette muligens kan skade spillerens side, kan han - med mindre arrangørens bestemmelser forbyr det - umiddelbart gjøre oppmerksom på at han reserverer seg rett til å tilkalle TL senere. Hvis motstanderne benekter at det kan ha vært formidlet urettmessig informasjon, bør de omgående tilkalle TL.
> 2. NÅR DET BLIR VALGT ET ULOVLIG ALTERNATIV
> Når en spiller har vektig grunn til å tro* at en motstander som hadde et logisk alternativ, har valgt en handlemåte som kan ha vært antydet ved urettmessig informasjon, bør denne straks tilkalle TL. TL skal forlange at meldingsforløpet og spillet fortsetter, og være klar til å tildele et justert resultat hvis han mener at det har skjedd et lovbrudd som har ført til skade.
> *Når spillet er slutt, eller for blindemanns vedkommende når hånden blir lagt med fremsiden opp.

B URETTMESSIG INFORMASJON FRA ANDRE KILDER
Hvis en spiller ved et tilfelle mottar urettmessig informasjon om en mappe han er i ferd med å spille eller ennå ikke har spilt, bør TL straks gjøres oppmerksom på det, og helst av den som har mottatt informasjonen. Den urettmessige informasjonen kan for eksempel være å se på en feil hånd, ved å overhøre meldinger, resultater eller bemerkninger, ved å se kort ved et annet bord, eller ved å se et kort som tilhører en annen spiller ved eget bord før meldingsforløpet begynner. Hvis TL mener at informasjonen kan hindre normalt spill, kan han velge mellom å

> 1. KORRIGERE POSISJONENE RUNDT BORDET
> Hvis turneringsformen og utregningsmåten tillater det, og ingen andre har sett sine kort, kan TL korrigere spillernes posisjoner rundt bordet, slik at en spiller som har informasjon om en bestemt hånd, får denne hånden.
> 2. UTPEKE EN INNBYTTER
> Hvis alle spillere er enige i det, kan TL utpeke en midlertidig innbytter for å erstatte den spilleren som mottok den urettmessige informasjon.
> 3. FASTSETTE POENG DIREKTE
> TL kan straks fastsette poeng direkte.

C INFORMASJON FRA MELDINGER OG SPILL SOM BLIR TRUKKET TILBAKE
En melding eller et spill kan bli trukket tilbake og erstattet med en annen melding eller spill - enten av en ikke-feilende side etter at en motstander har begått et lovbrudd, eller av en feilende side for å korrigere et lovbrudd.

> 1. IKKE-FEILENDE SIDE
> All informasjon som oppstår ved at en melding, et utspill eller et påspill blir trukket tilbake, er lovlig for den ikke-feilende side, uansett om det er deres egen eller motstandernes handling.
> 2. FEILENDE SIDE
> For den feilende side er informasjon som fremkommer ved egen tilbaketrukket handling eller fra tilbaketrukket handling fra motstanders side, urettmessig. En spiller fra den feilende side kan derfor ikke blant logiske alternativer velge et alternativ som på grunn av den urettmessige informasjonen beviselig kunne fremstå som mer gunstig enn et annet.