§53. Godtagelse av utspill utenfor tur
A NÅR UTSPILL UTENFOR TUR BEHANDLES SOM KORREKT
Ethvert utspill som er gjort utenfor tur med fremsiden opp kan behandles som korrekt. Det blir et korrekt utspill hvis spilleføreren eller noen av motspillerne (alt etter hvem som har foretatt utspill utenfor tur) godtar det (ved å gi klart uttrykk for det), eller hvis spilleren til venstre spiller på* til det ukorrekte utspillet, men se §47E1. (Hvis det ikke blir sagt at utspillet godtas, og heller ikke blir gjort noe påspill, skal TL dømme at utspillet gjøres fra riktig hånd.)
*Men se også pkt. C nedenfor.
B NÅR FEIL MOTSPILLER SPILLER KORT TIL UKORREKT UTSPILL FRA SPILLEFØREREN
Hvis en motspiller til høyre for den hånd som utspillet utenfor tur kom fra, spiller på til det ukorrekte utspillet*, blir utspillet stående og §57 kommer til anvendelse.
*Men se også pkt. C nedenfor.
C NÅR ET UKORREKT UTSPILL BLIR FULGT AV ET KORREKT
Hvis utspillet rettmessig var hos en motstander av spilleren som spilte ut utenfor tur, kan denne motstander gjøre sitt korrekte utspill til det irregulære stikket uten at denne spillers kort blir betraktet som spilt til det ukorrekte utspillet. I så fall blir det korrekte utspillet stående, og alle kort som på grunn av feiltagelse er spilt til stikket, kan trekkes tilbake uten straff. (§16C2 kommer til anvendelse for en motspiller.)