§6. Stokking og giv
A Stokking
Før spillet begynner, stokkes hver kortstokk grundig. Hvis en av motstanderne ber om det, tas det av.
B Giv
Kortene må gis med fremsiden ned, ett kort ad gangen, i fire hender med tretten kort i hver. Deretter legges hver hånd med fremsiden ned i sin lomme i mappen (se §6E4). Anbefalt fremgangsmåte er at kortene gis med urviseren.
C Begge par representert
Under stokkingen og given bør en spiller fra hver side være til stede, med mindre TL har gitt andre instrukser.
D Ny stokking og omgiv

> 1. KORTENE ER GITT UKORREKT ELLER FREMVIST
> Det må stokkes og gis på nytt dersom det, før meldingsforløpet har begynt for begge sider, er på det rene at kortene er ukorrekt gitt (se §17A). Dersom en spiller kan ha sett fremsiden av en annens kort skal det også stokkes og gis på nytt.
> 2. INGEN STOKKING ELLER INGEN GIV
> Hvis kortene blir gitt fra en sortert kortstokk, uten å ha vært stokket, eller fra en giv som har vært spilt i en tidligere omgang, kan ikke noe resultat av spillet bli stående.
> 3. ETTER INSTRUKS FRA TURNERINGSLEDEREN
> Det må foretas ny stokking og omgiv når TL krever det av en grunn som er i overensstemmelse med lovene (men se §86C). Ved rundpass skal det ikke gis om (se §22A).

E TURNERINGSLEDER KAN VELGE HVORDAN DET SKAL STOKKES OG GIS

> 1. AV SPILLERNE
> TL kan bestemme at det skal stokkes og gis ved hvert bord umiddelbart før spillet begynner.
> 2. AV TURNERINGSLEDEREN
> TL kan selv stokke og gi kortene på forhånd.
> 3. AV ASSISTENTER ELLER HJELPERE
> TL kan la sine assistenter eller andre utpekte hjelpere foreta stokking og giv på forhånd.
> 4. ANDRE METODER FOR Å GI, EVENTUELT PÅ FORHÅND
> TL kan bestemme at det skal gis på andre måter, eventuelt på forhånd.

F DUBLERING AV MAPPER
Hvis forutsetningen for spillet krever det, kan det lages én eller flere dubletter av alle opprinnelige giver i samsvar med TLs instrukser.