§61. Unnlatelse av å følge farge - forespørsler om revoke
A DEFINISJON AV REVOKE
Revoke inntrer når en spiller:
· unnlater å følge farge som beskrevet i §44C, eller
· unnlater å spille ut eller på et kort eller en farge som spilleren har, og som han er pålagt å spille enten i følge lovene, eller for å oppfylle en straff valgt av en motstander. (Men, se også §59 når spilleren ikke er i stand til å etterkomme en straff.)
B RETTEN TIL Å SPØRRE OM MULIG REVOKE
Spilleføreren kan spørre en motspiller som ikke har fulgt farge om vedkommende har minst ett kort i den utspilte farge (men en påstand om at det er begått revoke, gir ikke automatisk rett til å se på ferdigspilte stikk - se §66C). Blindemann kan spørre spilleføreren (men se §43B2b). Motspillerne kan spørre spilleføreren, men ikke hverandre.