§41. Spillet begynner
A ÅPNINGSUTSPILLET LEGGES MED FREMSIDEN NED
Etter at et bud, en dobling eller en redobling er blitt fulgt av tre passer i rett tur, plasserer motspilleren på den antatte spilleførers venstre side sitt åpningsutspill med fremsiden ned*. Et åpningsutspill som ligger med fremsiden ned, kan trekkes tilbake bare etter instruks fra TL** etter at det har skjedd en uregelmessighet (se §47E2). Et kort som trekkes tilbake på denne måten, må settes tilbake på motspillerens hånd.
*Ansvarlig organisasjon kan bestemme at åpningsutspillet skal legges med fremsiden opp. (NBF har bestemt at i Norge skal åpningsutspillet legges med fremsiden ned, og at meldekortene skal ligge på bordet til utspillskortet er snudd.)
**NBF har bestemt at i Norge kan et åpningsutspill fra feil motstander, og som er lagt med fremsiden ned, settes tilbake på hånden uten straff og uten å tilkalle TL.
B GJENTAGELSE AV MELDINGSFORLØPET OG ANDRE SPØRSMÅL
Etter at åpningsutspillet er lagt på bordet, men før det blir snudd med fremsiden opp, kan utspillerens makker og den antatte spillefører begge forlange å få meldingsforløpet gjentatt, eller be om forklaring på meldinger fra motstanderne (se §20). Spilleføreren og hver av motspillerne kan, første gang de skal spille et kort, be om å få gjentatt hele meldingsforløpet. Denne retten utgår når kortet er spilt. Motspillerne (med forbehold om at §16 kan komme til anvendelse) og spilleføreren beholder retten til å be om forklaringer gjennom hele spilleforløpet hver gang det er deres tur til å spille.
C ÅPNINGSUTSPILLET BLIR SNUDD
Etter spørreperioden skal åpningsutspillet snues med fremsiden opp, og spillet begynner. Blindemanns hånd legges ned på bordet. Etter at det er blitt for sent å få de foregående meldinger gjentatt (se pkt. B ovenfor), har spilleføreren og hver av motspillerne hver gang det er deres tur til å spille, rett til å få opplyst hva kontrakten er og hvorvidt den er doblet eller redoblet, men ikke av hvem.
D BLINDEMANNS HÅND
Etter at åpningsutspillet er snudd med fremsiden opp, legger blindemann sin hånd ned på bordet foran seg med fremsiden opp, sortert i farger. Fargene legges med kortene i synkende rangering i rekker som ligger med lengderetningen mot spilleføreren, med trumfen lengst til høyre for blindemann. Spillefører spiller både sin egen og blindemanns hånd.