3.1. Generelt
3.1.1.
Dette reglement er et supplement til de bestemmelser som er fastlagt i de internasjonale lover for turneringsbridge. Det skal anvendes i alle NBFs parturneringer. NBF kan imidlertid innføre endringer, som da skal publiseres i god tid før turneringens start. Reglementet skal også gjelde i andre parturneringer dersom arrangøren ikke har fastsatt eget reglement.
3.1.2.
Ved alle parturneringer skal det foreligge en startliste hvor spillernes navn og parnumre fremgår. Startposisjonene i de enkelte omganger skal fremgå av listen og/eller ved oppslag i spillelokalet.
3.1.3.
Hvis turneringen er oppdelt i omganger, skal spillene i den enkelte omgang være ferdigspilt i denne. Omgangen må ikke inneholde pauser av lengre varighet.
3.1.4.
Før hver runde starter, plikter spillerne å kontrollere at de sitter i riktig retning og at de spiller riktige spill.
3.1.5.
Ved barometerturneringer skal kontrakt og spillefører noteres på slippen før noe kort spilles.