### NBF - LOVUTVALGET (Denne gjelder ikke etter 1 september 2002)

###### Bulletin Nr. 1/94 AUGUST 1994

Denne utgaven trer i kraft f.o.m. 1. september 1994 og erstatter LU-bulletin nr. 1/91, sidene 6-8.

## REGLER FOR TILLATTE MELDESYSTEMER

### I Generelle regler for bruk av systemer og konvensjoner

Alle systemer er tillatt i Seriemesterskapets 1. og 2. divisjon, 1. divisjon i Seriemesterskapet for damer og finalen for Norgesmesterskapet for klubblag, forutsatt at systemene deklareres i henhold til Regler for tillatte meldesystemer.

Med unntak av reglene i pkt. 1, er det i alle andre turneringer ikke tillatt bruke sterkt kunstige systemer, eller konvensjoner som det på kort tid er vanskelig å lage fornuftige forsvarsmeldinger mot.

### II Arrangørens muligheter for å tillate systemer og konvensjoner

Enhver arrangør kan tillate bruk av alle systemer og konvensjoner forutsatt at følgende betingelser er oppfylt:

a) lnnbydelsen skal gi tydelig melding om at alle systemer og konvensjoner er tillatt, slik at spillerne vet hva de går til før påmelding.

b) For turneringer med forbundspoeng skal det på søknadsskjemaet angis om alle systemer og konvensjoner er tillatt eller ikke, slik at dette kan anmerkes i Håndboken. Etter at Håndboken er gått i trykken er det ikke lenger tillatt å endre turneringsform.

c) Par som benytter sterkt kunstige systemer plikter å medbringe klart utfylte systemkort i et tilstrekkelig antall, samt en komplett systembeskrivelse som kan stilles til TLs og appellutvalgets disposisjon. Hvis disse betingelsene ikke er innfridd, skal TL på ethvert tidspunkt i turneringen nekte paret å benytte systemet.

d) Spillere som benytter sterkt kunstige systemer plikter å medbringe et kopigrunnlag av et lett forståe1ig forsvar til disposisjon for motparten.

En krets/klubb kan med 2/3 flertall på kretsting/årsmøte vedta å tillate alle systemer og konvensjoner. Dersom slik tillatelse gis, gjelder automatisk pkt. a)-d) ovenfor. Vedtaket kan omstøtes på et nytt kretsting/årsmøte, igjen med 2/3 flertall.

### III Psykiske meldinger

NBF gjør arrangører (spesielt klubber) oppmerksom på at de har anledning til å forby bruk av psykiske meldinger. Dette kan være aktuelt i klubber hvor psykiske meldinger benyttes mye og skaper "dårlig" stemning.

### IV Definisjon av sterkt kunstige systemer

På 1 -trinnet skal "18-regelen" være retningsgivende for å vurdere om åpningen tilfredsstiller normale forventninger til et åpningsbud. (18-regelen sier at summen av antall HP og antall kort i de to lengste fargene skal være minst 18.)

Et system defineres som sterkt kunstig dersom det inneholder minst én av følgende definisjoner av innmeldinger eller åpningsmeldinger:

a) At pass som åpningsmelding ikke benekter verdier som normalt anses som åpningshånd i et naturlig system, og spilleren som passer har eller kan ha minst 12 HP.

b) Et åpningsbud på 1-trinnet som i prinsippet er svakere eller kan være svakere enn PASS.

c) Et åpningsbud på 1-trinnet som har mer enn én mulig betydning (f.eks. viser enten lengde eller korthet i fargen; eller er tofarget der fargene ikke er spesifiserte). Denne regelen qjelder ikke kløversystemer der 1 kløver viser enten en sterk hånd, kløverfarge eller en svak grand (minst 9 HP).

d) 1 . En åpningsmelding på 1-trinnet som viser 8 HP eller mindre.
2. Et åpningsbud på 1 i farge som kan inneholde så lite som 9 eller 10 HP og som mangler kompenserende fordeling som en 6-kortsfarge eller to 5-kortsfarger.
3. Et 1 NT bud som ikke viser en balansert hånd med minst 9 HP.
4. Et 1 NT bud med en ubalansert hånd som ikke garanterer minst 17 HP.

e) Et åpningsbud i farge på 1-trinnet som ikke refererer til en definert enkelt farge. Unntatt fra denne regelen er åpning med 1 kløver og 1 ruter i sterke kløver- og rutersystemer, beste minor og Viennakløver.

f) Åpningsbud på 1-trinnet som definerer hånden med referanse til en spesifisert kortfarge.

g) Åpningsmeldinger på 1 i major som ikke viser minst 4 kort i fargen.

h) lnnmeldinger i 2. hånd i ny farge på 1- eller 2-trinnet med mindre enn fire kort. Unntatt fra dette er relébud etter 2-åpninger som viser en opplysende dobling. Dersom overføringer benyttes, gjelder kravet om minst 4 kort i den "virkelige" fargen. Denne regelen gjelder ikke forsvarskonvensjoner mot sterke kløver-/rutersystemer eller grandåpninger.

Dersom det kan være tvil om systemet er sterkt kunstig eller ikke, skal en komplett systembeskrivelse sendes inn til NBF for klassifisering.

### V Konvensjoner som ikke er tillatt

Åpningsbud på 2-trinnet og høyere

I alle turneringer (unntak: ref. pkt. I og II) er det ikke tillatt med åpninger på to-trinnet eller høyere som, i følge makkeravtale, ikke tilfredsstiller minst én av følgende betingelser:

- Åpningen viser en énfargehånd og fargen er entydig definert.

- Åpningen viser en tofargehånd og minst én av fargene er kjent.

- Åpningen viser en trefargehånd og minst én av fargene (minst 4-kortsfarge) er kjent.

- Åpningshånden kan inneholde flere varianter, noen sterke og noen svake, men minst én kjent farge (minst 5 kort) er felles for alle alternativene.

- Åpningshånden viser en sterk hånd (uansett fordeling) med minst 16+ HP eller tilsvarende spillestyrke.

- Konvensjonen er godkjent av NBF. Godkjente konvensjoner publiseres av Lovutvalget i NBFs medlemsblad og i bulletin til autoriserte turneringsledere.

Kortfargesvar på 1-trinnet

I alle turneringer (unntak: ref. pkt. I og II) må, i følge makkeravtale, svar på åpningsbud enten vise (naturlig eller konvensjonelt) 4+ kort i en definert farge eller tilfredsstille minst ett av følgende krav:

a) Svaret viser nok styrke til at utgang er mulig. (Svaret må ikke nødvendigvis være absolutt utgangskrav, men mot en normal åpningshånd er det interessant, ut fra styrke, å spille utgang.)

b) Svaret er innenfor gitte grenser definert med hensyn til styrke; det viser et begrenset antall HP, et begrenset antall kontroller og så videre.

c) For øvrig er kortfargesvar (inklusive relésvar) tillatt dersom det er gitt en nøyaktig deklarasjon på systemkortet av de situasjonene hvor slike svar med farge på mindre enn fire kort, forekommer. Dette er spesielt viktig for svar med 3-kort major på naturlige- eller beredskapsåpninger på 1 i minor.

Svar på åpningsmeldinger på 1-trinnet med færre enn 4 kort, som ikke oppfyller kravene i a-c, er ikke tillatt.

### VI Følger ved bruk av sterkt kunstige systemer:

Konsekvenser

Lag der minst ett av parene benytter et sterkt kunstig system er:

A Alltid bortelag, men har hjemmelagets plikter når de er satt opp som hjemmelag (innlevering av lister og så videre).

B De må plassere sine spillere først i begge halvrunder.

C Dersom bare ett av parene i laget benytter et slikt system, kan motparten velge å benytte samme par i begge halvrunder mot dette paret, og dermed slippe med mindre forberedelser.

Dersom begge lag har par som benytter sterkt kunstige systemer, følges de vanlige regler for hjemme- og bortelag.

Forsvar

Ethvert forsvar mot sterkt kunstige systemer godtas, også soneavhengige forsvarsmeldinger.

Forsvarssystemet skal framlegges skriftlig.

Når et par har deklarert et sterkt kunstig system, kan åpningsmeldingene ikke endres som et 'forsvar mot forsvaret, men paret har rett til å avtale forsvar mot forsvaret.

Motspiller i første hånd defineres som å være i forsvarsposisjon mot et sterkt kunstig system.

Når to sterkt kunstige systemer møtes tillates ingen å endre sine åpningsmeldinger.

Motspillerne tillates å ha forsvarssystemet til disposisjon under meldingsforløpet og spillet.

Tidsfrister

#### Alle tidsfrister for line-up, presentasjon av forsvarssystem og forsvar mot forsvaret fastsettes av TMU, og inntas i reglementet for den enkelte turnering.