§63. Etablering av revoke
A REVOKEN BLIR ETABLERT

> 1. NÅR EN SPILLER FRA DEN FEILENDE SIDE SPILLER UT ELLER PÅ TIL NESTE STIKK
> Når den feilende eller hans makker spiller ut eller på til det påfølgende stikk (ethvert spill etablerer revoken, uansett om det er lovlig eller ikke).
> 2. NÅR EN SPILLER FRA DEN FEILENDE SIDE ANGIR ET UTSPILL ELLER SPILL
> Når den feilende eller hans makker nevner eller på en annen måte angir et kort som skal spilles til det påfølgende stikk.
> 3. NÅR EN SPILLER FRA DEN FEILENDE SIDE GJØR ET KRAV ELLER EN AVSTÅELSE
> Når en spiller fra den feilende side gjør eller godtar et krav eller en avståelse av stikk, muntlig eller ved å snu sin hånd med fremsiden opp (eller på noen som helst annen måte).

B NÅR DEN ER FEILAKTIG PÅTALT
Når det har skjedd et brudd på §61B, må den som revokerte erstatte revokekortet med et lovlig kort, men straffen etter §64 gjelder som om revoken hadde blitt etablert.
C ETABLERT REVOKE KAN IKKE KORRIGERES
Når en revoke først er blitt etablert, kan den ikke lenger korrigeres (unntatt som beskrevet i §62D, som gjelder revoke i tolvte stikk), og stikket der revoken skjedde, blir værende som det ble spilt (men se §43B2b).