§62. Korrigering av revoke
A EN REVOKE MÅ KORRIGERES
En spiller må korrigere en revoke hvis han blir klar over den før den er blitt etablert.
B KORRIGERING AV REVOKE
For å korrigere revoken trekker spilleren tilbake det kortet som var spilt da han revokerte og følger farge (med et hvilket som helst kort i fargen).

> 1. MOTSPILLERS KORT
> Et kort som trekkes tilbake på denne måten, blir straffekort (§50) hvis det ble spilt fra en motspillers hånd, og ikke på forhånd var snudd med fremsiden opp.
> 2. SPILLEFØRERS KORT, BLINDEMANNS KORT SAMT MOTSPILLERS SNUDDE KORT
> Kortet kan trekkes tilbake uten straff hvis det ble spilt fra spilleførerens eller blindemanns hånd*, eller hvis det var en motspillers kort som på forhånd var snudd med fremsiden opp.
> *Her kan også §43B2b komme til anvendelse dersom blindemann har forspilt sine rettigheter. En påstand om at det er begått revoke, gir ikke rett til å granske ferdigspilte stikk, unntatt når det er tillatt ifølge §66C.

C PÅFØLGENDE KORT SOM SPILLES TIL STIKKET

> 1. AV DEN IKKE-FEILENDE SIDE
> Begge spillere fra den ikke-feilende side kan uten straff trekke tilbake ethvert kort de måtte ha spilt etter revoken, men før den ble påtalt (se §16C**).
> **§16C sier at all informasjon som fremkommer ved at et slikt kort trekkes tilbake, er ulovlig for den feilendes makker.
> 2. AV DEN FEILENDES MAKKER
> Etter at en ikke-feilende spiller har trukket tilbake et kort i samsvar med pkt. 1 ovenfor, kan den av spillerne på den feilende side som står nærmest for tur, også trekke tilbake sitt spilte kort. Dersom han er motspiller, blir det tilbaketrukne kort straffekort (se §16C**).
> **§16C sier at all informasjon som fremkommer ved at et slikt kort trekkes tilbake, er ulovlig for den feilendes makker.

D REVOKE I TOLVTE STIKK

> 1. REVOKEN MÅ KORRIGERES
> En revoke i tolvte stikk må korrigeres selv om den er etablert, hvis den oppdages før alle fire hendene er lagt tilbake i mappen.
> 2. NÅR REVOKEN SKJER FØR DEN FEILENDES MAKKER HAR SPILT TIL TOLVTE STIKK
> Hvis en motspiller begår revoke før det har vært hans makkers tur til å spille til tolvte stikk, og den feilendes makker har kort i to farger, kan ikke den feilendes makker velge et påspill som fremstår som mer fordelaktig etter at spilleren har sett revokekortet.