§7. Kontroll av mapper og kort
A PLASSERING AV MAPPEN
Når en mappe skal spilles, blir den plassert midt på bordet og ligger der til spillet er fullført.
B KORTENE TAS UT AV MAPPEN
Hver spiller tar ut av mappen den hånd som svarer til denne spillerens retning.

> 1. KORTENE PÅ HÅNDEN TELLES FØR SPILLET
> Hver spiller teller sine kort med fremsiden ned for å forvisse seg om at antall kort er nøyaktig 13. Deretter skal spilleren vurdere sine kort før noen melding avgis.
> 2. KONTROLL AV SPILLERENS HÅND
> Under spillet skal hver av spillerne føre kontroll med sine egne kort og ikke la dem bli blandet med kortene til andre spillere. Ingen av spillerne skal røre ved andre kort enn sine egne (men spilleføreren kan spille blindemanns kort i samsvar med §45) under eller etter spillet, unntatt med TLs godkjennelse.

C KORTENE LEGGES TILBAKE I MAPPEN
Hver av spillerne skal legge sine 13 opprinnelige kort tilbake i den lommen som svarer til sin kompassretning. Deretter skal ingen av hendene fjernes fra mappen med mindre en spiller fra hver side, eller TL, er til stede.
D ANSVAR FOR FREMGANGSMÅTEN
Spillere som sitter i ro ved et bord i en hel omgang har hovedansvar for at det er korrekte spilleforhold ved bordet.