§68. Krav eller avståelse av stikk
For at et utsagn eller en handling skal innebære et krav på eller en avståelse av stikk ifølge lovene, må det referere til andre stikk enn det som på det aktuelle tidspunkt er i spill*. Hvis det refererer til påfølgende stikk, gjelder følgende:
*Hvis utsagnet eller handlingen bare gjelder hvordan et ufullført pågående stikk kan vinnes eller tapes, fortsetter spillet som normalt. Kort som er fremvist eller avslørt av en motspiller, blir ikke straffekort, men §16 (urettmessig informasjon) kan komme til anvendelse. Se også 57A (spill i utide).
A DEFINISJON AV KRAV
Ethvert utsagn som går ut på at en deltager vil vinne et nærmere angitt antall stikk, er et krav på disse stikkene. En deltager fremsetter også et krav når han foreslår at spillet skal avbrytes, eller viser frem kortene sine (med mindre det er åpenbart at spilleren ikke hadde til hensikt å fremsette et krav).
B DEFINISJON AV AVSTÅELSE
Ethvert utsagn som går ut på at en deltager vil tape et nærmere angitt antall stikk, er en avståelse av disse stikkene. Et krav på et visst antall stikk er samtidig en avståelse av eventuelle resterende stikk. Når en spiller oppgir å spille videre avstår han alle resterende stikk. Hvis en motspiller forsøker å avstå ett eller flere stikk, men spillerens makker omgående protesterer, har det ikke skjedd noen avståelse, uten hensyn til det som er fastsatt i det foregående. §16 (urettmessig informasjon) kan komme til anvendelse, og TL bør derfor tilkalles med en gang.
C DET FORLANGES REDEGJØRELSE FOR KRAV
Et krav bør omgående ledsages av en redegjørelse om hvilken rekkefølge kortene vil bli spilt i, samt hvilken spilleførings- eller motspillsplan den som fremsetter kravet har tenkt å gjennomføre for å vinne de stikkene det gjøres krav på.
D SPILLET OPPHØRER
Når det er gjort et krav eller en avståelse, opphører spillet. Ethvert spill etter et krav eller en avståelse skal dømmes ugyldig av TL. Hvis kravet eller avståelsen blir godtatt, kommer §69 til anvendelse. Hvis det kommer protest fra noen av spillerne (blindemann ikke unntatt), må TL tilkalles med en gang for å ta §70** eller §71** i anvendelse. Ingen av spillerne kan foreta seg noe før TL kommer.
**§70 omhandler krav som ikke blir godtatt.
**§71 omhandler annullering av avståelse.