§75. Makkeravtaler
A SPESIELLE MAKKERAVTALER
Spesielle makkeravtaler må være fullstendig og ubetinget tilgjengelige for motstanderne (se §40), uansett om de er klart avtalt eller underforståtte. Den informasjon som formidles til makker gjennom slike avtaler må kun formidles gjennom meldinger, spill og betingelsene for den aktuelle giv.
B BRUDD PÅ MAKKERAVTALER
En spiller kan bryte makkeravtaler som er kunngjort, så lenge hans makker ikke er klar over at den blir brutt (men regelmessige brudd innenfor et makkerskap kan skape underforståtte avtaler, og disse må kunngjøres). Ingen spiller har noen plikt til å avsløre for motstanderne at han har brutt en kunngjort avtale, og hvis motstanderne deretter blir påført skade, for eksempel ved at de trekker feilaktig slutning av et slikt brudd på en avtale, har de ikke krav på erstatning.
C SVAR PÅ SPØRSMÅL OM MAKKERAVTALER
Når en spiller som svar på spørsmål fra en motstander forklarer hva makkers melding eller spill betyr (se §20**), skal han avdekke all den spesielle informasjon som han får ut av det gjennom en makkeravtale eller erfaring fra makkerskapet. Men han behøver ikke avsløre slutninger som kan trekkes på grunnlag av generelle kunnskaper og erfaring.
**§20 omhandler gjentagelse og forklaring av meldinger.
D KORRIGERING AV FEIL I FORKLARING

> 1. NÅR DEN FORKLARENDE OPPDAGER SIN EGEN FEIL
> Hvis en spiller etterpå oppdager at han selv har gitt en feilaktig eller ufullstendig forklaring, må han omgående tilkalle TL (som vil anvende §21 eller §40C).
> 2. DEN FORKLARENDES MAKKER LEGGER MERKE TIL FEILEN
> En spillerfører eller blindemann, hvis makker har gitt en feilaktig forklaring, må ikke korrigere feilen før etter den avsluttende pass. Han må heller ikke indikere på noen måte at det er begått noen feil. En motspiller må ikke korrigere feilen før etter at spillet er fullført. Etter å ha tilkalt TL ved tidligste lovlige anledning (etter avsluttende pass som spillefører eller blindemann, etter avsluttet spill som motspiller), må spilleren informere motstanderne om at, etter hans mening, var makkers forklaring ukorrekt*.
> *Spillerens (og TLs) ansvar kan klargjøres ved to eksempler som viser hva som skjer etter at motstanderne har fått villedende forklaring. I begge de følgende eksempler har Nord åpnet med 1 NT og Syd, som har en svak hånd med lang ruterfarge, har meldt 2¨, som er ment som avslag.
> Imidlertid forklarer Nord som svar på spørsmål fra Vest, at Syds bud er sterkt og kunstig og spør etter majorfarger.
> Eksempel 1 - Feilaktig forklaring:
> Den foreliggende makkeravtale går ut på at 2¨ er et naturlig avslag - feilen ligger i Nords forklaring. Denne forklaringen er et lovbrudd, ettersom Øst-Vest har krav på en nøyaktig beskrivelse av Nord-Syds avtale (når et slikt lovbrudd påfører Øst-Vest skade, skal TL fastsette et justert resultat). Hvis Nord senere blir klar over sin feil, må Nord omgående gjøre TL oppmerksom på den. Syd må ikke gjøre noe som helst for å korrigere den feilaktige forklaringen så lenge meldingsforløpet fortsetter. Etter den avsluttende pass bør Syd, dersom Syd blir spillefører eller blindemann, tilkalle TL, og frivillig gi en korrigering av forklaringen. Hvis Syd blir motspiller, tilkaller Syd TL og korrigerer forklaringen når spillet er avsluttet.
> Eksempel 2 - Feilaktig bud:
> Makkeravtalen er som Nord har forklart - 2¨ er sterk og kunstig - og feilen ligger i Syds bud. Her er det ikke skjedd noe lovbrudd, ettersom Øst-Vest faktisk fikk en nøyaktig beskrivelse av Nord-Syds avtale. De har ikke noe krav på å få en nøyaktig beskrivelse av Nord-Syds hender. (Uansett om de blir påført skade eller ikke, skal TL la resultatet bli stående. Men hvis det ikke foreligger bevis for det motsatte, skal TL gå ut fra at det er gitt en feilaktig forklaring og ikke avgitt et feilaktig bud.) Syd må ikke korrigere Nords forklaring (eller gjøre TL oppmerksom på den) med det samme, og har heller intet ansvar for å gjøre det senere.
> I begge eksemplene vet Syd, som har hørt Nords forklaring, at budet 2¨ er blitt misforstått. Denne kunnskapen er "urettmessig informasjon" (se §16A), og Syd må derfor være omhyggelig med ikke å basere sine påfølgende handlinger på denne informasjon (hvis Syd gjør det, skal TL fastsette et justert resultat). Hvis Nord for eksempel kommer med et nytt bud på 2 NT, har Syd urettmessig informasjon om at dette budet bare benekter fire kort i noen av majorfargene. Men Syd plikter å melde som om Nord hadde gjort et sterkt utgangsforsøk overfor en svak svarhånd, og dermed vist maksimumshånd.