§45. Spill av kortene
A SPILL AV KORT FRA EN HÅND
Hver av spillerne unntatt blindemann spiller et kort ved å ta det ut av hånden og legge det på bordet rett foran seg med fremsiden opp*.
*Åpningsutspillet blir først lagt med fremsiden ned.
B SPILL FRA BLINDEMANN
Spilleføreren spiller et kort fra blindemann ved å angi kortet muntlig, og deretter plukker blindemann kortet opp og legger det på bordet med fremsiden opp. Om nødvendig kan spilleføreren selv plukke opp det ønskede kort. (I blindemanns fravær kan spillefører be en av motstanderne eller en bakspiller om assistanse.)
C TVUNGENT SPILL AV KORT

> 1. EN MOTSPILLERS KORT
> Hvis en motspiller har holdt et kort slik at det er mulig for hans makker å se fremsiden på det hvis han så i den retningen, må kortet spilles til det aktuelle stikk (hvis motspilleren allerede har spilt et lovlig kort til det aktuelle stikk - se §45E).
> 2. ETT AV SPILLEFØRERENS KORT
> Spilleføreren må spille et kort fra sin hånd hvis det er holdt med fremsiden opp, har berørt eller nesten berørt bordet, eller er holdt i en stilling som tyder på at det er blitt spilt.
> 3. ETT AV BLINDEMANNS KORT
> Et kort hos blindemann må spilles hvis spilleføreren med overlegg har berørt det - unntatt når det skjer for å ordne blindemanns kort, eller for å få tak i et kort som ligger over eller under et berørt kort.
> 4. NEVNT ELLER ANGITT KORT

> > a) SPILL AV ANGITT KORT
> > Et kort må spilles dersom en spiller nevner det eller på annen måte angir at han har tenkt å spille det.
> > b) KORRIGERING AV KORT SOM ER ANGITT AV VANVARE
> > En spiller kan uten straff forandre et spill som er angitt av vanvare, dersom det gjøres uten opphold for ettertanke. Men hvis en motstander i sin tur har spilt et lovlig kort før angivelsen ble endret, kan denne uten straff trekke tilbake kortet som ble spilt på denne måten, og erstatte det med et annet kort (se §47).

> 5. STRAFFEKORT
> Et stort eller lite straffekort kan måtte spilles ifølge §50.

D KORT SOM ER FEIL SPILT AV BLINDEMANN
Hvis blindemann plasserer et kort i spilt posisjon uten at det er nevnt av spilleføreren, må kortet trekkes tilbake hvis dette blir påpekt før begge sidene har spilt til neste stikk, og en motspiller kan uten straff trekke tilbake et kort som er spilt etter at feilen ble begått, men før den ble påpekt. Dersom HM forandrer sitt spill, kan også spillefører trekke tilbake kortet han spilte til stikket (se §16C2).
E FEM KORT I ETT STIKK

> 1. DET FEMTE KORT SPILT AV EN MOTSPILLER
> Når en motspiller spiller et femte kort til et stikk, blir det straffekort ifølge §50, med mindre TL dømmer kortet som utspill, og i så fall kommer §53 eller §56 til anvendelse.
> 2. DET FEMTE KORT SPILT AV SPILLEFØRER
> Når spilleføreren spiller et femte kort til et stikk fra sin egen hånd eller blindemann, blir det ingen straff, med mindre TL dømmer kortet som utspilt, og i så fall kommer §55 til anvendelse**.
> **§55A: Hvis spilleføreren har spilt ut utenfor tur fra sin egen eller blindemanns hånd, kan hver av motspillerne godta utspillet som beskrevet i §53, eller kreve at det blir trukket tilbake.

F BLINDEMANN ANGIR KORT
Etter at blindemanns hånd er lagt med fremsiden opp, kan blindemann ikke berøre eller angi noe som helst kort (unntatt for å ordne kortene) uten etter instruks fra spilleføreren. Hvis blindemann gjør noe slikt, skal TL tilkalles med en gang. TL skal avgjøre om blindemanns handling faktisk var et forslag til spilleføreren. Dersom TL dømmer at det var slik, skal spillet fortsette og TL skal reservere seg rett til å fastsette et justert resultat hvis motspillerne blir påført skade ved det foreslåtte spill.
G SNUING AV KORTENE
Ingen av spillerne skal snu sitt kort med fremsiden ned før alle fire spillere har spilt til stikket.