§57. Motspillers for tidlige utspill eller påspill
A FOR TIDLIG PÅSPILL ELLER UTSPILL TIL NESTE STIKK
Når en motspiller spiller ut til neste stikk før hans makker har spilt til det foreliggende stikk, eller spiller utenfor tur før makker har spilt, blir kortet som er ukorrekt spilt ut eller på, et straffekort. Spilleføreren kan dessuten velge mellom følgende muligheter:

> 1. VELGE HØYESTE KORT
> Forlange at den feilendes makker spiller sitt høyeste kort i den utspilte fargen, eller:
> 2. VELGE LAVESTE KORT
> Forlange at den feilendes makker spiller sitt laveste kort i den utspilte fargen, eller:
> 3. NEKTE SPILL AV EN ANNEN FARGE
> Forby den feilendes makker å spille et kort i en annen farge som spilleføreren angir.

B NÅR DEN FEILENDES MAKKER IKKE KAN ETTERKOMME STRAFFEN
Når den feilendes makker ikke er i stand til å etterkomme den straff som spilleføreren har valgt, kan han spille et hvilket som helst annet kort, som beskrevet i §59.
C NÅR SPILLEFØRER HAR SPILT FRA BEGGE HENDER FØR UREGELMESSIGHETEN SKJEDDE
En motspiller får ikke straff for å spille før sin makker, hvis spilleføreren har spilt fra begge hender, eller hvis blindemann har spilt et kort eller på ulovlig måte har foreslått at det skal spilles. En singelton hos blindemann, eller ett av flere kort med tilstøtende rangering i samme farge, betraktes ikke som automatisk spilt.