§72. Generelle prinsipper
A OVERHOLDELSE AV LOVENE

> 1. DELTAGERNES GENERELLE FORPLIKTELSE
> Når man spiller turneringsbridge, skal man nøye overholde lovene.
> 2. SCORING AV VUNNE STIKK
> En spiller må ikke med vitende og vilje godta at egen side får score for et stikk som denne ikke har vunnet, og heller ikke godta en avståelse av stikk motstanderne ikke kunne tape.
> 3. AVKALL PÅ STRAFF
> I turneringsbridge kan ikke en spiller på eget initiativ gi avkall på straff for et lovbrudd fra egen side selv om han mener at egen side ikke har lidd skade (men man kan be TL om å gi avkall på straff - se §81C8).
> 4. IKKE-FEILENDE SPILLERS UTØVELSE AV LOVLIGE VALGMULIGHETER
> Når lovene gir den uskyldige side valgmuligheter etter at en motstander har begått en uregelmessighet, er det korrekt å velge den mulighet som gir størst fordel.
> 5. FEILENDE SPILLERS VALGMULIGHETER
> Med unntak av hva som er foreskrevet i §16C2**, er det for den feilende side, når man har oppfylt den foreskrevne straff for et lovbrudd gjort i vanvare, korrekt å melde eller spille på en måte som er fordelaktig, selv om man på denne måte kan synes å tjene på sitt eget lovbrudd.
> **§16C2 sier at for den feilende side er informasjon som framkommer ved egen tilbaketrukket handling eller fra tilbaketrukket handling fra motstanders side urettmessig.
> 6. ANSVARET FOR GJENNOMFØRING AV LOVBESTEMMELSENE
> Ansvaret for å ilegge straff for uregelmessigheter og gi erstatning for skade ligger utelukkende hos TL og lovene, ikke hos spillerne selv.

B BRUDD PÅ LOVENE

> 1. JUSTERT SCORE
> Hvis TL anser at en feilende kunne ha visst, da uregelmessigheten ble begått, at uregelmessigheten sannsynligvis kunne skade den ikke-feilende side, skal TL forlange at meldingene og spillet fortsetter. Dersom han, etter at spillet er slutt, finner at den feilende side tjente på uregelmessigheten, skal han tildele justert score.
> 2. MED FORSETT
> En spiller må ikke bryte loven med forsett, selv om han er villig til å oppfylle den straff som måtte være foreskrevet for lovbruddet.
> 3. AV VANVARE
> Det eksisterer ingen forpliktelse til å påtale et lovbrudd som egen side har begått av vanvare (men når det gjelder feilaktig forklaring - se fotnoten til §75).
> 4. FORSØK PÅ Å SKJULE ET LOVBRUDD
> En spiller kan ikke forsøke å skjule et lovbrudd som er begått av vanvare, for eksempel ved å begå en ny revoke, skjule et kort som er innblandet i en revoke, eller blande kortene i utide.