§70. Krav som ikke blir godtatt
A STANDARD FREMGANGSMÅTE
Når TL dømmer at et krav ikke er godtatt, tilpasser TL resultatet av mappen så rettferdig som mulig for begge sider, men i ethvert tvilsomt punkt skal det dømmes mot den som har fremsatt kravet. TL går frem på følgende måte:
B REDEGJØRELSEN GJENTAS

> 1. DET FORLANGES AT DEN SOM FREMSATTE KRAVET, GJENTAR SIN REDEGJØRELSE
> TL forlanger at den spiller som fremsatte kravet, skal gjenta den redegjørelsen vedkommende ga på det tidspunkt da kravet ble fremsatt.
> 2. DET FORLANGES AT ALLE FIRE HENDER BLIR LAGT MED FREMSIDEN OPP
> Deretter forlanger TL at alle spillerne skal legge sine resterende kort på bordet med fremsiden opp.
> 3. MOTSTANDERNES INNVENDINGER BLIR HØRT
> Så hører TL på motstandernes innvendinger mot kravet.

C NÅR DET FINNES TRUMF IGJEN
Hvis det fortsatt er igjen trumf på minst en av motstandernes hender, skal TL tildele ett eller flere stikk til motstanderne dersom følgende tre betingelser alle er oppfylt:

> 1. TRUMFKORTET BLE IKKE NEVNT
> Den som fremsatte kravet nevnte ikke noe om dette trumfkortet, og:
> 2. IKKE OPPMERKSOM PÅ TRUMFKORTET
> Det er mulighet for at den som fremsatte kravet ikke var oppmerksom på at det fortsatt fantes trumf på en av motstandernes hender da kravet ble fremsatt, og:
> 3. TRUMFKORTET KUNNE VINNE ET STIKK
> Den som fremsatte kravet, kunne tape et stikk til dette trumfkortet ved noen som helst normal spillemåte.

D NY SPILLEPLAN BLIR FORESLÅTT
TL skal ikke godkjenne at den som fremsatte kravet foreslår en hvilken som helst fremgangsrik spilleplan som ikke inngikk i den opprinnelige redegjørelse, såfremt det finnes noen alternativ normal* spilleplan som ville være mindre fremgangsrik.
E SPILLEPLAN SOM IKKE ER NEVNT (FINESSE ELLER TOPPING)
TL skal ikke godkjenne at den som fremsatte kravet, gjør bruk av en spilleplan som ikke er nevnt, og hvis suksess er avhengig av at et bestemt kort finnes hos en av motstanderne og ikke hos den andre - med mindre en motstander har unnlatt å følge dette kortets farge før kravet ble fremsatt, eller senere ville unnlate å følge fargen ved en normal* spilleplan; eller hvis en slik spillemåte ville være irrasjonell.
*Når det gjelder bestemmelsene i §69 og §71, vil "normal" spillemåte omfatte spillemåter som ville anses som skjødesløse eller under vanlig standard for den spiller det gjelder, men ikke irrasjonelle spillemåter.