SEKSJON I: Fremgangsmåte ved bruk av skjerm
Skjermen plasseres diagonalt over bordet, slik at Nord og Øst sitter på samme side av skjermen, og Syd og Vest på samme side. Nord har ansvaret for flytting av mappen. Vest har ansvaret for å heve og senke skjermen. Mappen med spillet plasseres midt i et bevegelig trau. Skjermen er felt ned slik at meldetrauet så vidt kan passere under.
Meldinger foretas med kort fra meldeboksen. Man plasserer valgt melding i meldetrauet, som er synlig bare på ens egen side av skjermen. Man plasserer meldekortene fra venstre kant av egen del av trauet, overlappende mot høyre. Et bud anses for avgitt når spilleren har plassert meldekortet i trauet. § 25 kan komme til anvendelse.
Etter at to spillere på samme side av skjermen har avgitt sine meldinger, skyver Nord eller Syd (den som sitter på samme side som trauet befinner seg) trauet under skjermen, slik at meldingene kun er synlig for spillerne på den andre siden. De avgir så sine meldinger på samme måte, og meldetrauet skyves tilbake. Denne prosedyren gjentas til meldingsforløpet er fullført.
Etter at alle fire spillerne har hatt anledning til å se over meldingsforløpet (ekvivalent med retten til å få meldingsforløpet gjentatt), fjerner spillerne sine meldekort. På dette tidspunktet kan spilleførerens side utveksle informasjon om egen sides forklaringer.
Utspillet foretas med billedsiden ned. Vest - eventuelt på signal fra motsatt side av skjermen (bank i luken) åpner luken i skjermen slik at alle spillerne kan se blindemanns kort og kortene som spilles til hvert enkelt stikk.