§46. Ufullstendig eller feilaktig angivelse av kort fra blindemann
A KORREKT FORM FOR ANGIVELSE AV KORT FRA BLINDEMANN
Når spillefører angir et kort som skal spilles fra blindemann, skal han tydelig nevne både farge og rangering av det ønskede kort.
B UFULLSTENDIG ELLER FEILAKTIG ANGIVELSE
I tilfelle spillefører gir en ufullstendig eller feilaktig angivelse av hvilket kort som skal spilles fra blindemann, kommer følgende begrensninger til anvendelse (unntatt når spilleføreren helt uomtvistelig har hatt noe annet til hensikt):

> 1. UFULLSTENDIG ANGIVELSE AV RANGERING
> Hvis spilleføreren ved spill fra blindemann sier "høyt" eller bruker ord av tilsvarende betydning, betraktes det som om han har forlangt det høyeste kortet, men i fjerde hånd betraktes det som om han har bedt om det laveste vinnende kort i den angitte farge. Hvis spilleføreren gir blindemann beskjed om å vinne stikket, betraktes det som om han har angitt det laveste vinnende kort. Hvis spilleføreren sier "lavt" eller bruker ord av tilsvarende betydning, betraktes det som om han har angitt det laveste.
> 2. ANGIVELSE AV FARGE, MEN IKKE RANGERING
> Hvis spilleføreren angir farge, men ikke en rangering, betraktes det som om han har angitt det laveste kortet i fargen.
> 3. ANGIVELSE AV RANGERING, MEN IKKE FARGE
> Hvis spilleføreren angir en rangering, men ikke en farge:

> > a) VED UTSPILL
> > Det betraktes som om spilleføreren fortsetter den fargen blindemann vant foregående stikk i, forutsatt at det finnes et kort av den angitte rangering i denne fargen.
> > b) I ALLE ANDRE TILFELLER
> > I alle andre tilfeller må spilleføreren fra blindemann spille et kort av den angitte rangering hvis det kan gjøres på lovlig måte. Men hvis det finnes to eller flere slike kort som kan spilles på lovlig måte, må spilleføreren angi hvilket som skal spilles.

> 4. NÅR DET ANGITTE KORT IKKE FINNES HOS BLINDEMANN
> Hvis spilleføreren angir et kort som ikke finnes hos blindemann, er angivelsen ugyldig og spilleføreren kan angi et hvilket som helst lovlig kort.
> 5. NÅR HVERKEN FARGE ELLER RANGERING ER ANGITT
> Hvis spilleføreren angir et spill uten å nevne hverken farge eller rangering (for eksempel ved å si: "spill hva som helst" eller bruker ord av tilsvarende betydning), kan hvem som helst av motspillerne angi et spill fra blindemann.